瑞士

瑞士，全名為瑞士邦聯，係一個位於中歐嘅邦聯制國家，同德國、法國、意大利、奧地利以及列支敦士登接壤。瑞士亦係世界著名嘅中立國，歷史上一直保持政治同軍事上嘅中立，但係佢亦都參與國際事務，好多國際性組織嘅總部都設喺瑞士。

瑞士嘅ISO 3166雙羅馬字母國家代號係CH，呢個代號係嚟自法文 confédération helvétique同拉丁文 Confoederatio Helvetica。

史
早喺1291年已經出現咗瑞士聯盟，1499年正式自神聖羅馬帝國獨立。瑞士而家嘅聯邦政府體制，係喺1848年施行嘅《瑞士聯邦憲法》確立。

地理
瑞士國土主要喺阿爾卑斯山脈入面，有好多高山同湖泊，當中最出名嘅山峰係少女峰。

經濟
瑞士雖然國土唔大，但佢經濟市場好成熟，尤其係製造業，全世界一半嘅錶都係由瑞士出產。瑞士法郎亦係世界其中一隻主要貨幣。瑞士銀行嘅保密制度，亦吸引世界唔少有錢人嚟存錢。

2022年3月，瑞士因俄烏衝突，充公俄羅斯國家儲備。

人口
瑞士人口大約820萬，而外來嘅人多數都係嚟自歐盟成員國，主要係意大利、德國同法國。

語言
瑞士有四隻官方語言，大約六成半人口用德語，兩成人口用法語，一成人口用意大利語，重有一隻唔夠一個百分點人用嘅羅曼什語。

大城
瑞士有十個城人口過五萬，用人口排：
蘇黎世
日內瓦
巴塞爾
洛桑
伯恩
溫特圖爾
琉森
聖加侖
盧加諾
比爾

注釋